ห่วงกรีซล้มละลายหุ้นสหรัฐปิดกระจัดกระจาย
ตลาดหุ้นสหรัฐปิดกระจัดกระจาย แม้รายงานการจ้างงานน่าพอใจ แต่มีความกังวลว่ากรีซอาจจะต้องล้มละลายในเร็วๆ นี้ ขณะที่ น้ำมัน-ทองคำ ร่วงแรง
6 ต.ค. 2555

ตลาดหุ้นสหรัฐปิดกระจัดกระจาย แม้รายงานการจ้างงานน่าพอใจ แต่มีความกังวลว่ากรีซอาจจะต้องล้มละลายในเร็วๆ นี้ ขณะที่ น้ำมัน-ทองคำ ร่วงแรง 
ปิดการซื้อขายตลาดหุ้นสหรัฐ ดัชนีบวกเพิ่มในช่วงแรก หลังกระทรวงแรงงานสหรัฐ ซึ่งระบุตัวเลขจ้างงานนอกภาคการเกษตรเดือน ก.ย.เพิ่มขึ้น 114,000 ตำแหน่ง ขณะที่อัตราว่างงานลดลงแตะ 7.8% ต่ำที่สุดในรอบ 3 ปีครึ่ง แต่นักลงทุนยังไม่เชื่อว่าเศรษฐกิจเริ่มฟื้นตัวแล้ว ขณะที่นายกรัฐมนตรีกรีซออกมายอมรับว่า รัฐบาลเหลืองบประมาณสำหรับใช้บริหารประเทศจนถึงเดือนหน้าเท่านั้น 
หลังปิดตลาด ดัชนีดาวโจนส์ ปิดที่ 13,610.15 จุด เพิ่มขึ้น 34.79 จุด หรือ 0.26% ดัชนีแนสแดค ปิดที่ 3,136.19 จุด ลดลง 13.27 จุด หรือ 0.42% ดัชนีเอสแอนด์พี ปิดที่ 1,460.93 จุด ลดลง 0.47 จุด หรือ 0.03%
ด้านราคาน้ำมันดิบไนเม็กซ์สหรัฐ งวดส่งมอบเดือน พ.ย. ลดลง 1.83 ดอลลาร์ หรือ -2.00 เปอร์เซ็นต์ ปิดที่ 89.88 ดอลลาร์สหรัฐต่อบาร์เรล ส่วนเบรนท์ลอนดอน งวดส่งมอบเดือนเดียวกัน ลดลง 56 เซนต์ ปิดที่ 112.08 ดอลลาร์ต่อบาร์เรล 
ขณะที่ ราคาทองคำตลาดนิวยอร์กสหรัฐ ลดลง 15.70 ดอลลาร์ หรือ -0.87 เปอร์เซ็นต์ ปิดที่ 1,780.80 ดอลลาร์สหรัฐต่อออนซ์